“เงินบาท” วันนี้เปิดตลาด 34.75 บ. แนะผู้นำเข้าซื้อสกุลต่างประเทศ
“เงินบาท” วันนี้เปิดตลาด 34.75 บ. แข็งค่าจากปิดตลาดเมื่อวันศุกร์ที่ระดับ 34.80 บาท ชี้กรอบเคลื่อนไหววันนี้ช่วง 34.60-34.85 บาท /ดอลลาร์ แนะผู้นำเข้าซื้อสกุลต่างประเทศเพื่อปิดความเสี่ยง และผู้ส่งออกขายที่ระดับเหนือ 35.00 บาท/ดอลลาร์
“เงินบาท” วันนี้เปิดตลาด 34.75 บ. แข็งค่าจากปิดตลาดเมื่อวันศุกร์ที่ระดับ 34.80 บ. แนะผู้นำเข้าซื้อสกุลต่างประเทศ
26 ธ.ค. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(26ธ.ค.65) เปิดตลาด 34.75 บาท/ดอลลาร์ แข็งค่าขึ้นเล็กน้อยเทียบราคาปิดตลาดเมื่อวันศุกร์ที่ระดับ 34.80 บาท/ดอลลาร์
โดยดอลลาร์สหรัฐอ่อนค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันศุกร์ (23 ธ.ค.) หลังการเปิดเผยข้อมูลบ่งชี้ว่าเศรษฐกิจสหรัฐชะลอตัวลงเล็กน้อย ซึ่งตอกย้ำการคาดการณ์ที่ว่า ธนาคารกลางสหรัฐ (เฟด) จะปรับขึ้นดอกเบี้ยในอัตราที่ลดลง และทำให้นักลงทุนต้องการลงทุนในสินทรัพย์เสี่ยงอื่น ๆ ที่ให้ผลตอบแทนสูงมากกว่าดอลลาร์
ด้านดัชนีความเชื่อมั่นขั้นสุดท้ายของผู้บริโภคสหรัฐ ดีดตัวขึ้นสู่ระดับ 59.7 ในเดือนธ.ค. สูงกว่าตัวเลขเบื้องต้นและตัวเลขคาดการณ์ของนักวิเคราะห์ที่ระดับ 59.1 หลังจากแตะระดับ 56.8 ในเดือนพ.ย.
โดยมองกรอบค่าเงินบาทวันนี้เคลื่อนไหวที่ ระดับ 34.60-34.85 บาท/ดอลลาร์แนะนำผู้นำเข้าควรซื้อเงินตราต่างประเทศเพื่อป้องกันความเสี่ยง และผู้ส่งออกขายเงินตราต่างประเทศที่ระดับเหนือ 35.00 บาท/ดอลลาร์